 NA CHARLES WASONGA SERIKALI imetoa tahadhari kuhusu usalama wa nyama ya kuku inayouzwa Nairobi na miji mingine mikuu nchini. Kwenye taarifa, mkurugenzi wa Idara ya Afya ya Mifugo Obadia Njagi alisema aina nyingi ya nyama aina hiyo inayouzwa katika maduka mengi huwa haijakaguliwa na maafisa wa afya. Kulingana na Bw Njagi, wakati huu kuku huchinjwa katika maboma ya watu badala ya vichinjio maalum namna inavyohitajika kisheria. Aliongeza kuwa usafirishaji wa nyama kutoka maboma ya watu binafsi hadi kwenye maduka unafanywa pasina kanuni za usalama na usafi kuzingatiwa. “Nyama hii hupatikana moja kwa moja kutoka kwa wafugaji wa kuku wa nyama, ambao huwachinja katika vibanda vyao na kuisafirisha hadi kwa hoteli na mikahawa mingine. Nyama hii si salama,” Bw Njagi akasema kwenye barua iliyonakiliwa kwa wakurugenzi wa idara hiyo katika ngazi za kaunti. Maduka yaliyolengwa zaidi ni yale yanayouza vyakula vya mafuta (fast food) katikati mwa jiji la Nairobi na miji mingine nchini. Vichinjio vingi nchini vililaumiwa kwa kutoa nyama ya kuku moja kwa moja kutoka kwa wafugaji kuku. “Hii ni kinyume na Sheria ya Kusimamia Usalama wa Nyama, kifungu cha 356 inayosema kuwa wanyama wa kuliwa sharti wachinjwe katika vichinjio vilivyoidhinishwa na kupewa leseni na ambavyo hukaguliwa na maafisa husika,” akasema. Bw Njagi aliwashauri wakaguzi wa nyama katika kaunti kufuatilia kwa makini mwenendo huo mbaya unaoweka maisha ya Wakenya hatarini. Idara hiyo pia imeonya kuwa wafanyabiashara watakaopatikana na hatia ya kukiuka sheria na mahitaji kuhusu nyama ya kuku watachukuliwa hatua kali. “Maovu kama hayo huwaweka wateja katika hatari ya kununua nyama isiyo salama na yenye vimelea vya kusababisha maradhi,” barua hiyo ikasema. Kwa upande mwingine, Bw Njagi aliwashauri Wakenya kuwa wakini wanaponunua nyama ya kuku kutoka kwa maduka mbalimbali jijini Nairobi na miji mingine nchini, kufuatia ufichuzi unaotilisha shaka usalama wa nyama hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  